ຄະນະພັກຄະນະໂຄສະນາອົບຮົມສູນກາງພັກ (ຄອສພ) ໄດ້ຈັດກອງປະຊຸມເປີດກວ້າງຄົບຄະນະບໍລິຫານງານພັກ ຄັ້ງທີ 3 ສະໄໝທີ V ຂອງຕົນຂຶ້ນ ໃນວັນທີ 28 ມິຖຸນານີ້ ທີ່ສະໂມສອນຂອງ ຄອສພ, ພາຍໃຕ້ການເປັນປະທານຂອງ ສະຫາຍ ຄໍາພັນ ເຜີຍຍະວົງ ເລຂາຄະນະພັກ ຫົວ ໜ້າ ຄອສພ, ເຂົ້າຮ່ວມມີບັນດາສະຫາຍຄະນະປະຈໍາພັກ, ບັນດາສະຫາຍຮອງຫົວໜ້າ ຄອສພ, ແຂກຖືກເຊີນ ພ້ອມດ້ວຍສະມາຊິກພັກ, ພະນັກງານຫຼັກແຫຼ່ງພາຍໃນ ຄອສພ ເຂົ້າຮ່ວມ.
ສະຫາຍ ຄໍາພັນ ເຜີຍຍະວົງ ກ່າວວ່າ: ກອງປະຊຸມຄັ້ງນີ້ແມ່ນມີຄວາມໝາຍສໍາຄັນ ຊຶ່ງຈະພ້ອມກັນສະຫຼຸບ, ຕີລາຄາຄືນການນໍາພາ, ຊີ້ນໍາ ໃນການຈັດຕັ້ງປະຕິບັດວຽກງານ 6 ເດືອນຜ່ານມາ ແລະ ພ້ອມກັນກໍານົດທິດທາງຈຸດສຸມຈໍານວນໜຶ່ງ ແຕ່ນີ້ຫາທ້າຍປີ 2022 ແລະ ຈະໄດ້ປຶກ ສາຫາລື ກົງຈັກການຈັດຕັ້ງຂອງ ຄອສພ ເປັນຕົ້ນ ພາລະບົດບາດຂອງ ຄອສພ ແລະ ພາລະບົດບາດຂອງໂຄສະນາອົບ ຮົມແຂວງ, ເມືອງໃນທົ່ວປະເທດ ຊຶ່ງເປັນການຈັດຕັ້ງປະຕິບັດມະຕິຂອງກອງປະ ຊຸມໃຫຍ່ ຄັ້ງທີ V ຂອງອົງຄະນະພັກ ຄອສພ ທີ່ໄດ້ກໍານົດນັ້ນກໍຄື ແຜນພັດ ທະນາວຽກງານໂຄສະນາອົບຮົມກ້າວໄປສູ່ໄລຍະໃໝ່ ພ້ອມນັ້ນຈະໄດ້ພ້ອມກັນເບິ່ງຄືນການຈັດຕັ້ງປະຕິບັດວຽກງານວິຊາສະເພາະການຊີ້ນໍາ-ນໍາພາຂອງອົງການຈັດຕັ້ງມະຫາຊົນໄລຍະຜ່ານມາ ແລະ ພ້ອມກັນກວດກາຄືນ ການຈັດຕັ້ງປະຕິ ບັດແຜນງົບປະມານຂອງ ຄອສພ ໄລຍະຜ່ານມາ ກໍຄື ວຽກງານຈຸດສຸມໃນຕໍ່ໜ້າ. ນອກຈາກນັ້ນ ກອງປະຊຸມ ຍັງຈະໄດ້ພ້ອມກັນເຊື່ອມຊຶມເຜີຍແຜ່ມະຕິກງປະຊຸມຄົບຄະນະບໍລິຫານງານສູນກາງພັກ ຄັ້ງທີ 4 ສະໄໝທີ XI ເພື່ອຈັດຕັ້ງຜັນຂະຫຍາຍເຂົ້າໃນວຽກງານຕົວຈິງ.
ສະຫາຍ ນາງ ວິລະວອນ ພັນທະວົງ ຄະນະປະຈໍາພັກ ຮອງຫົວໜ້າ ຄອສພ ໄດ້ຂຶ້ນຜ່ານຮ່າງບົດສະຫຼຸບວຽກງານໄລຍະ 6 ເດືອນຕົ້ນປີ ແລະ ທິດທາງແຜນການ ໄລຍະ 6 ເດືອນທ້າຍປີ 2022 ຊຶ່ງໄດ້ຍົກໃຫ້ເຫັນດ້ານດີ, ດ້ານອ່ອນ, ຂໍ້ຂາດຕົກບົກຜ່ອງ ແລະ ບົດຮຽນທີ່ຖອດຖອນໄດ້ໃນຕໍ່ໜ້າ ເປັນຕົ້ນ ຄອສພ ໄດ້ເອົາໃຈໃສ່ສຶກສາອົບຮົມສະມາຊິກພັກ-ພະນັກງານ, ລັດຖະກອນພາຍໃນ ຄອສພ ໃຫ້ມີຄວາມຮັບຮູ້, ເຂົ້າໃຈ, ເຊື່ອມຊຶມ ແລະ ກໍາແໜ້ນທິດສະດີມາກ-ເລນິນ, ແນວທາງນະໂຍ ບາຍຂອງພັກ, ລະບຽບກົດໝາຍຂອງລັດ, ໄດ້ເອົາໃຈໃສ່ໃນການນໍາພາ-ຊີ້ນໍາວຽກ ງານພັກ-ພະນັກງານ, ກໍ່ສ້າງພັກທາງດ້ານການເມືອງ-ແນວຄິດ, ກໍ່ສ້າງພັກທາງດ້ານການຈັດຕັ້ງ, ກໍ່ສ້າງພັກທາງດ້ານແບບແຜນນໍາພາ,ເອົາໃຈໃສ່ວຽກງານການບໍາລຸງ-ກໍ່ສ້າງພະນັກງານ, ວຽກງານປັບປຸງກົງຈັກການຈັດຕັ້ງ, ການນໍາພາ-ຊີ້ນໍາວຽກງານກວດກາ, ວຽກງານຫ້ອງການ, ວຽກງານວິຊາສະເພາະ, ການນໍາພາ-ຊີ້ນໍາວຽກງານອົງການຈັດຕັ້ງມະຫາຊົນ ແລະ ວຽກງານອຶ່ນໆ.
ເພື່ອເປັນທິດນໍາໃນຕໍ່ໜ້າ ສະຫາຍ ຄໍາພັນ ເຜີຍຍະວົງ ໄດ້ເນັ້ນໃຫ້ແຕ່ລະພາກສ່ວນເອົາໃຈໃສ່ໜ້າວຽກ ຄື: ການປັບປຸງພັກດ້ານການຈັດຕັ້ງໃຫ້ເຂັ້ມແຂງ, ໜັກແໜ້ນ ແລະ ປອດໃສ ແມ່ນຄວາມຮຽກຮ້ອງຕ້ອງການຂອງວຽກງານທີ່ຈະຕ້ອງປະຕິ ບັດໃຫ້ໄດ້ຮັບໝາກຜົນທີ່ເປັນຮູບປະທໍາ, ປະຕິບັດໃຫ້ຖືກຕ້ອງ, ທັນການ ແລະ ມີປະສິດທິຜົນ; ຄະນະນໍາທຸກສະຫາຍ ຕ້ອງກວດກາຄືນບັນດາຈຸດອ່ອນ, ຂໍ້ບົກ ຜ່ອງຂອງວຽກງານຢ່າງມີຄວາມຮັບຜິດ ຊອບ; ເອົາໃຈໃສ່ເສີມສ້າງໂອກາດໃຫ້ຄົນດີ, ຄົນເກັ່ງ ມີຄວາມຮູ້, ຄວາມສາມາດ ແລະ ມີຄຸນສົມບັດສິນທໍາ ໄດ້ຮັບໜ້າທີ່ວຽກງານສົມກັບຄຸນສົມບັດ, ຄຸນທາດການເມືອງ ແລະ ຄວາມຮູ້, ຄວາມສາມາດຂອງເຂົາເຈົ້າ; ຄະນະພັກຜູ້ຊີ້ນໍາວຽກງານພັກ-ພະນັກງານ ຕ້ອງໄດ້ໃກ້ຊິດຕິດ ແທດໃຫ້ການຊີ້ນໍາຜູ້ເຮັດວຽກງານຈັດຕັ້ງ-ພະ ນັກງານ ແລະ ບັນດາໜ່ວຍພັກ, ອົງການຈັດຕັ້ງມະຫາຊົນພາຍໃນ ຄອສພ ໃຫ້ເດີນຕາມແນວທາງ, ນະໂຍບາຍລວມຂອງພັກ, ປັບປຸງກົງຈັກການຈັດຕັ້ງ, ສັບຊ້ອນຈັດວາງພະນັກງານຕາມລະບອບແບບ ແຜນວິທີເຮັດວຽກ ແລະ ມີປະຊາທິປະ ໄຕລວມສູນຢ່າງເຄັ່ງຄັດ; ຍົກສູງຄວາມເປັນເຈົ້າການ ແລະ ເປັນໃຈກາງປະສານງານກັບບັນດາກົມ ແລະ ພາກສ່ວນທີ່ກ່ຽວຂອງ ໃນການປະຕິບັດໜ້າທີ່ເປັນເສນາທິການ ໃຫ້ ຄອສພ ດ້ານວຽກງານແຜນການ-ການເງິນ, ວຽກບໍລິຫານ, ວຽກງານຄຸ້ມຄອງ ແລະ ການບໍລິການຮັບໃຊ້ ຕາມທິດການບໍລິການວ່ອງໄວ, ປະທັບໃຈ ແລະ ເອົາໃຈໃສ່ວຽກງານອື່ນໆ.
ຂ່າວ-ພາບ: ແສງຈັນ